## Rješenje Agencije za zaštitu tržišnog natjecanja klasa: UP/I 430-01/2006-05/34 od 3. srpnja 2006. godine

### NN 78/2006 (14.7.2006.), Rješenje Agencije za zaštitu tržišnog natjecanja klasa: UP/I 430-01/2006-05/34 od 3. srpnja 2006. godine

# AGENCIJA ZA ZAŠTITU TRŽIŠNOG NATJECANJA

1877

Agencija za zaštitu tržišnog natjecanja na
temelju članka 13. stavka 1. Zakona o državnim potporama (»Narodne novine«,
broj 140/05), u upravnom postupku donošenja odobrenja na Prijedlog Smjernica za
poticanje inovacijskog tehnologijskog sustava, pokrenutom na zahtjev
Ministarstva znanosti, obrazovanja i športa Repub­like
Hrvatske, sa sjedištem u Zagrebu, Trg hrvatskih velikana 6, na temelju odluke
Vijeća za zaštitu tržišnog natjecanja sa 64. sjednice, održane 3. srpnja 2006.,
donosi sljedeće

## RJEŠENJE

I. Odobrava se Prijedlog Smjernica za poticanje
inovacijskog tehnologijskog sustava.

II. Ovo rješenje bit će objavljeno u »Narodnim
novinama«.

Obrazloženje

1. ZAHTJEV ZA POKRETANJE
POSTUPKA

Agencija za zaštitu tržišnog natjecanja (dalje:
Agencija) zaprimila je 5. lipnja 2006., od Ministarstva znanosti, obrazovanja i
športa Republike Hrvatske (dalje: Ministarstvo), sa sjedištem u Zagrebu, Trg
hrvatskih velikana 6, zahtjev za davanje odobrenja na Prijedlog Smjernica za
poticanje inovacijskog tehnologijskog sustava (dalje: Prijedlog Smjernica).

Iz Prijedloga Smjernica razvidno je da sadrži
elemente državne potpore, te da kao takav predstavlja program državne potpore
iz članka 3. stavka 2. Zakona o državnim potporama (»Narodne novine«, broj
140/05; dalje: ZDP). Iz rečenog članka proizlazi da se programom državne
potpore smatra akt na temelju kojeg se, bez potrebe za dodatnim provedbenim
mjerama, unaprijed neodređenim korisnicima državne potpore dodjeljuju
pojedinačne državne potpore. Elementi državne potpore odnose se na državne
potpore za istraživanje i razvoj iz članka 6. stavka 1. Uredbe o državnim
potporama (»Narodne novine«, broj 121/03; dalje: Uredba) i državne potpore za
male i srednje poduzetnike iz članka 23. Uredbe.

S obzirom da program sadrži elemente državne
potpore, zahtjev je podnesen sukladno članku 11. stavku 1. ZDP-a. Prema članku
11. stavku 1. ZDP-a, ministarstva i druga tijela državne uprave dužna su, prije
upućivanja prijedloga akta koji sadrži državne potpore na usvajanje Vladi RH
(dalje: Vlada RH), isti dostaviti Agenciji na odobrenje. Agencija na prijedlog
akta koji sadrži državne potpore izdaje rješenje sukladno odredbi članka 13.
stavka 1. i 2. ZDP-a. Naime uz Prijedlog Smjernica Agenciji je dostavljen i
Prijedlog Zaključka Vlade Republike Hrvatske o prihvaćanju rečenih Smjernica.

Nakon što je Agencija 5. lipnja 2006. zaprimila
Prijedlog Smjernica, utvrđeno je da opisane mjere koje se odnose na elemente držav­ne potpore za istraživanje i razvoj i male i srednje
poduzetnike nisu bile dovoljne za donošenje meritornog rješenja, stoga je dana
19. lipnja 2006., održan sastanak između predstavnika Agencije, predstavnika
Hrvatskog instituta za tehnologiju (dalje: HIT) te predstav­nika Poslovno-inovacijskog centra – Bicro
d.o.o. Na sastanku je dogovoreno da je Prijedlog Smjernica potrebno dopuniti u
dijelu koji se prvenstveno odnosi na točno određenu vrstu državne potpore,
opravdane troškove ovisno o vrsti državne potpore, intenzitet oprav­danih troškova, klauzulu o kumulaciji, točan iznos
sredstava koja su planirana za provedbu Prijedloga Smjernica, te trajanje
programa predviđenih Prijedlogom Smjernica. Ministarstvu je također rečeno da
je uz Prijedlog Smjernica, u obvezi ispuniti i dostaviti Obrazac prijave
državne potpore iz članka 2. stavka 1. i 2. Pravilnika o obliku i sadržaju, te
načinu prikupljanja podataka i vođenja evidencija državnih potpora (»Narodne
novine«, broj 11/05).

Djelomično izmijenjeni Prijedlog Smjernica
dostavljen je Agenciji 23. 28., 29. i 30. lipnja 2006.

Konačni Prijedlog Smjernica te ispunjeni Obrasci
prijave držav­ne potpore dostavljeni su Agenciji 3.
srpnja 2006.

2. OPIS PRIJEDLOGA
SMJERNICA

Smjernice se sastoje od Programa poticanja
tehnologijskih istraživačko-razvojnih projekata (dalje: Program TEST) te
Programa poticanja poduzetništva utemeljenog na inovacijama i novim
tehnologijama.

2.1. Program poticanja tehnologijskih
istraživačko-razvojnih projekata

Program TEST obuhvaća tehnologijske
istraživačko-razvojne projekte koji po svojim karakteristikama mogu biti
jednostavni ili složeni, te razvojne i tehnologijske jezgre. Zajednička
karakteristika projekata u programu TEST je njihova tehnologijska inovativnost
i usmjerenost na buduću komercijalizaciju.

2.1.1. Davatelj državne potpore: Ministarstvo,
dok će Program TEST provoditi HIT.

2.1.2. Korisnici državne potpore: mikro, mali i
srednji poduzetnici.

Sredstva i namjenu sredstava koja dobivaju
pravne osobe upisane u Upisnik znanstvenih organizacija Ministarstva te
ustanove sa sjedištem u Republici Hrvatskoj koje ne stječu dobit, ne smatraju
se korisnicima državne potpore iz članka 2. stavka 2. ZDP-a, te nisu
razmatrana.

2.1.3. Vrste državnih potpora predviđenih
Programom TEST i intenzitet državne potpore:

a) državne potpore za temeljna istraživanja
namijenjena postizanju napretka u znanosti i tehnici koja nemaju neposredan
utjecaj na gospodarske djelatnosti iz članka 6. stavka 1. točke a. Uredbe, u
iznosu do 100 posto opravdanih troškova, te

b) državne potpore za razvojna istraživanja
namijenjena prijenosu rezultata industrijskih istraživanja u oblikovanje novih,
izmijenjenih i poboljšanih proizvoda, postupaka i usluga, uključivši izradu
prototipova, u iznosu do 25 posto opravdanih troškova iz članka 6. stavka 1.
točke c. Uredbe.

c) Intenziteti državne potpore za razvojna
istraživanja mogu se povećati na sljedeći način, sukladno članku 6. stavku 2.
točki a. c. i d. Uredbe., ukoliko korisnik podnese dokaze o ispunjenju
navedenih uvjeta:

– za 10 posto opravdanih troškova za male i
srednje poduzet­nike;

– za 15 posto opravdanih troškova projekta, ako
je istraživački projekt u skladu s ciljevima pojedinoga projekta ili programa,
koji se odvija kao dio okvirnog programa Europske unije za istraživanje i
tehnološki razvoj, odnosno za 25 posto opravdanih troškova projek­ta,
ako projekt uključuje prekograničnu suradnju između poduzetnika i javnih
istraživačkih organizacija i rezultati su široko dostupni i objavljeni,
uzimajući u obzir prava intelektualnog vlasništva;

– za 10 posto opravdanih troškova projekta, ako
istraživački projekt nije u skladu s ciljevima ili pojedinim projektom ili
programom, koji se provodi kao dio okvirnog programa Europske unije za istraživanja
i tehnološki razvoj, uz ispunjenje jednog od sljedećih uvjeta: da projekt
uključuje učinkovitu suradnju među poduzetnicima i javnim istraživačkim
organizacijama, posebno s aspekta koordinacije nacionalnih smjernica
istraživanja i tehnološkog razvoja, da su rezultati projekta široko dostupni i
objavljeni, da su licence za patente podijeljene ili da se odvijaju druge
djelatnosti pod uvjetima koji su slični odredbama širenja rezultata Europske
unije za istraživanje i tehnološki razvoj.

2.1.4. Opravdani troškovi u svrhu istraživanja i
razvoja jesu:

– troškovi rada zaposlenih, koji se isključivo
bave istraživačkim aktivnostima;

– troškovi za instrumente, opremu i nekretnine,
koji se isključivo i stalno koriste za istraživačke aktivnosti;

– dodatni ukupni troškovi koji nastaju
neposredno kao posljedica istraživanja i razvoja;

– drugi operativni troškovi koji nastaju
neposredno kao posljedica istraživanja i razvoja.

2.1.5. Instrument dodjele državnih potpora:
subvencija.

2.1.6. Klauzula o kumulaciji:

U Programu je navedeno da ukupan iznos državne
potpore za razvojna istraživanja po pojedinom poduzetniku ne može prijeći 50
posto opravdanih troškova, odnosno ne smije prijeći gornju granicu određenu
prema vrstama i namjenama iz Uredbe.

2.1.7. Trajanje programa i izvori sredstava:

Nakon što Vlada Republike Hrvatske zaključkom
usvoji Prijed­log Smjernica čiji je sastavni dio
rečeni Program, isti će se primjenjivati od 1 srpnja 2006. do 1. srpnja 2009.

Sredstva planirana za subvencije planirana su na
stavci Ministarstva, razdjel 080, glava 50, Tehnologijsko-istraživačke i
razvojne djelatnosti, aktivnost A676005 – Projekti i programi
tehnologijsko-istraživačke i razvojne djelatnosti. Za cjelokupno razdoblje
trajanja Programa predviđen je ukupni iznos od 200.000.000,00 kn.

2.2. Program poticanja poduzetništva utemeljenog
na inovacijama i novim tehnologijama

Program se sastoji od sljedećih potprograma:
Razuma, TehCro-a, KonCro-a,
IRCro-a te VenCro-a.

Potprorgram TehCro
nije razmatran jer korisnici sredstava pred­viđenih rečenim potprogramom ne
predstavljaju korisnike državne potpore u smislu članka 2. stavka 2. ZDP-a.

2.2.1. Davatelj državnih potpora: Ministarstvo,
a rečeni program provodit će Poslovno-inovacijski centar Republike Hrvatske – Bicro d.o.o.

2.2.2. Potprogram Razum

2.2.2.1. Korisnici državne potpore: fizičke
osobe, mikro, mali i srednji poduzetnici koji nude proizvod ili usluge čija se
tržišna vrijednost temelji na rezultatima istraživanja i razvoja i međunarodno
je konkurentan.

2.2.2.2. Vrste i intenziteti državnih potpora
predviđeni Potprogramom Razum

a) za istraživanje i razvoj za primijenjena
istraživanja namijenjena stjecanju znanja i razvoj novih proizvoda, postupa i
usluga ili poboljšanju već postojećih proizvoda, postupaka i usluga iz članka
6. stavka 1. točke b. Uredbe u visini do 50 posto opravdanih troškova projekta.

b) za studije o tehničkoj izvedivosti koji su
uvjet za provedbu primijenjenog istraživanja u skladu s člankom 6. stavkom 1.
točkom d. Uredbe u visini do 75 posto opravdanih troškova projekta ako je uvjet
za provedbu primijenjenog istraživanja.

Intenziteti rečenih državnih potpora mogu se
povećati na isti način kao i intenziteti državne potpore za razvojna
istraživanja iz točke 2.1.3.c. obrazloženja ovog rješenja.

2.2.2.3. Opravdani troškovi odgovaraju
opravdanim troškovima opisanim u točki 2.1.4. obrazloženja ovog rješenja.

2.2.2.4. Instrument dodjele državnih potpora:

Krediti pod povoljnijim uvjetima koje će
odobravati Hrvatska banka za obnovu i razvitak i Hrvatska poštanska banka d.d.
na temelju Pravilnika o osnovnim uvjetima financiranja pojedinih ciljnih
skupina koji je odobren rješenjem Agencije od 16. veljače 2006., klasa: UP/I
430-01/2006-09/01, urbroj: 580-03-06-17-07.

2.2.2.5. Klauzula o kumulaciji.

U rečenom Potprogramu navedeno je da ukupan
iznos držav­ne potpore po pojedinom poduzetniku ne
može prijeći 70 posto opravdanih troškova za primijenjena istraživanja određena
člankom 6. stavkom 1. točkom b. Uredbe, odnosno ne smije prijeći gornju granicu
državnih potpora određenu prema vrstama i namjenama iz Uredbe.

2.2.3. Potprogram KonCro

2.2.3.1. Korisnici državne potpore: mikro, mali
i srednji poduzetnici.

2.2.3.2. Vrste i intenziteti državne potpore
predviđeni Potprogramom KonCro:

a) državne potpore za savjetodavne usluge koje
obavljaju vanjski savjetnici koje nemaju stalni ili periodički karakter i nisu
povezane s redovnim tekućim troškovima poduzetnika, u visini do 50 posto
sveukupnih troškova za savjetodavne usluge ukoliko projekt bude uspješno
proveden, sukladno članku 23. Uredbe.

2.2.3.3. Opravdani troškovi za savjetodavne
usluge jesu troškovi za vanjske savjetnike.

2.2.3.4. Instrument dodjele državne potpore:
subvencija.

2.2.4. Potporgram IRCro

2.2.4.1. Korisnici državne potpore: mikro, mali
i srednji poduzetnici.

2.2.4.2. Vrste i intenziteti državne potpore
predviđeni Poptrogramom IRCro

a) državne potpore za primijenjena istraživanja
namijenjena stjecanju znanja i razvoj novih proizvoda i usluga ili poboljšanju
već postojećih proizvoda, postupaka i usluga u visini do 50 posto opravdanih
troškova, u skladu s člankom 6. stavkom 1. točkom b. Uredbe.

2.2.4.3. Opravdani troškovi odgovaraju
opravdanih troškovima opisanim u točki 2.2.2.4. obrazloženja ovog rješenja.

2.2.4.4. Instrument dodjele državne potpore:
krediti pod povoljnijim uvjetima opisani u točki 2.2.1.4. obrazloženja ovog
rješenja.

2.2.5. Potprogram VenCro

Cilj Potprograma VenCro
je ulaganje u investicijski fond koji će biti osnovan sukladno Zakonu o
investicijskim fondovima (»Narodne novine«, broj 150/05). Prilikom ulaganja u
investicijski fond, Bicro d.o.o. poštivat će pravila
o rizičnom kapitalu iz pravne stečevine Europske unije »PriopćenJe Europske
komisije o državnim potporama i rizičnom kapitalu« (Službenje
list Europske komisije OJ C 235, 21. kolovoza 2001.), te pravilima koja vrijede
za privatnog investitora.

2.3.5. Trajanje Programa poticanja poduzetništva
utemeljenog na inovacijama i novim tehnologijama i izvori sredstava:

Nakon što Vlada Republike Hrvatske zaključkom
usvoji Prijed­log Smjernica čiji je sastavni dio
rečeni Program, isti će se primjenjivati od 1. lipnja 2006. do 1. srpnja 2009.

Sredstva za provedbu rečenog programa ukupno
iznose250.000.000,00 kn. Sredstva za navedeno razdoblje planirana su u Državnom
proračunu Republike Hrvatske na stavci Ministarstva, razdjel 080, glava 50,
Razvoj tehnološke infrastrukture Tehcro, aktiv­nosti A676050, glava 50, Povećanje konkurentnosti Koncro, aktivnost A676051 i glava 05, Razvoj na znanju
utemeljenih malih i srednjih poduzetnika, aktivnost A676006. Dio rečenih sredstava
u iznosu od 100.000.000,00 kn osigurano je na temelju zajma za Projekt
tehnologijskog razvitka zaključenog između Republike Hrvatske i Međunarodne
banke za obnovu i razvoj.

3. ODLUKA VIJEĆA ZA
ZAŠTITU TRŽIŠNOG NATJECANJA

Vijeće za zaštitu tržišnog natjecanja (dalje:
Vijeće) razmatralo je Prijedlog Smjernica na svojoj 64. sjednici, održanoj 3.
srpnja 2006.

Prilikom donošenja odluke Vijeće je uzelo u
obzir sve činjenice iz Prijedloga Smjernica i dostavljene dokumentacije.

Vijeće je u konkretnom slučaju utvrdilo da mjere
opisane u toč­ki 2.1.3.,
2.2.2.2., 2.2.3.2., 2.2.4.2. obrazloženja ovog rješenja predstavljaju državnu
potporu iz članka 3. stavka 1. ZDP-a.

Pojam državne potpore određen je člankom 3.
stavkom 1.ZDP-a. Vijeće je utvrdilo da je u konkretnom slučaju riječ o državnim
potporama, jer se sredstvima predviđenim u navedenim mjerama Prijedloga
Smjernica radi o financiranju poduzetnika iz državnog proračuna, odnosno o
transferu državnih sredstava; utvrđeno je kako sredstva predstavljaju potporu
koja korisnicima potpore donose ekonomsku prednost koju isti ne bi ostvarili
kroz svoje redovno i normalno poslovanje; utvrđeno je kako se u konkretnom
slučaju predložena sredstva dodjeljuju pojedinim korisnicima na selektivnoj
osnovi, te kako dodjelom sredstava na način predviđen Prijedlogom Smjernica
postoji mogućnost narušavanja tržišnog natjecanja davanjem prednosti na tržištu
korisniku državne potpore osobito u mjeri u kojoj to može utjecati na
ispunjenje međunarodno preuzetih obveza Republike Hrvatske koje proizlaze iz
Sporazuma o stabilizaciji i pridruživanju (»Narodne novine – Međunarodni
ugovori«, broj 14/01, 14/02, 1/05 i 7/05; dalje: SSP).

Člankom 4. stavkom 1. ZDP-a propisana je opća
zabrana davanja državnih potpora koje narušavaju ili bi mogle narušiti tržišno
natjecanje davanjem prednosti na tržištu korisniku državne potpore bez obzira
na oblik državne potpore u mjeri u kojoj to može utjecati na ispunjenje
međunarodno preuzetih obveza Republike Hrvatske iz SSP-a. Izuzeća od opće
zabrane propisana su člankom 4. stavkom 2. i 3. ZDP-a.

S obzirom da se državne potpore predložene
Prijedlogom Smjernica odnose na istraživanje i razvoj i male i srednje
poduzet­nike, Vijeće je moralo utvrditi je li je na takve potpore moguće
primijeniti izuzeće iz članka 4. stavka 3. točke d. ZDP-a koje se odnosi na
državne potpore namijenjene poticanju određenih gospodarskih djelatnosti ili
određenih gospodarskih područja.

Da bi postojala mogućnost primjene izuzeća iz
članka 4. stavka 3. točke d. ZDP-a, koje se odnosi na državne potpore za
istraživanje i razvoj i male i srednje poduzetnike, rečene državne potpore
predviđene Prijedlogom Smjernica moraju biti sukladne s odredbama Uredbe koje
se odnose na navedene potpore.

Vijeće je utvrdilo da su navedene državne
potpore sukladne s Uredbom, stoga je odlučeno kao u točki I. izreke ovog
rješenja.

Temeljem članka 18. ZDP-a, a u svezi s člankom
13. stavkom 2. ZDP-a, rješenja Agencije kojima se daje odobrenje na prijedlog
akta državne potpore objavljuju se u »Narodnim novinama«, stoga je odlučeno kao
u točki II. izreke ovog rješenja.

UPUTA O PRAVNOM LIJEKU

Ovo rješenje konačno je u upravnom postupku.
Protiv ovog rješenja žalba nije dopuštena, ali nezadovoljna stranke može
pokrenuti upravni spor pred Upravnim sudom Republike Hrvatske u roku od
trideset (30) dana od dana dostave ovog rješenja.

Klasa: UP/I 430-01/2006-05/34

Urbroj: 580-03-06-17-10

Zagreb, 3. srpnja 2006.

Predsjednica Vijeća

za zaštitu tržišnog natjecanja

**Olgica Spevec, v. r.**

Rješenje, NN 78/2006-1877